Une partide brutute e une biele vitorie. L’incuintri cul Sassuolo al finìs inte maniere miôr pal Udin, che al fâs valê la sô supremazie teritoriâl e tecniche e par fortune al mostre i siei limits plui in atac che in difese. E finìs un a zero, a jentrin in cjase trê ponts e si tache a respirâ aiar di salvece.
Il prin timp si vierç cuntun Udin che al mostre la voie di cjapâ daurman il control des operazions. Il Sassuolo al tire sù bariduris e muraiis di ogni sorte cul intindiment di rispuindi in cuintripît. Tai prins dîs minûts nol sucêt nuie ni di une bande ni di chê altre. Dopo l’emilian Zaza al cjape sù une iniziative personâl e al rive ae conclusion: Scuffet si cjate tal puest just tal moment just e al rive a fâ la robe juste.
I ospits a tornin a sbassâ la lôr linie di zûc, l’Udin al alce la sô, si svicine des bandis di Pegolo e suntune biele azion in verticâl la bale e rive sul cjâf di Di Natale che le met dentri. Il Sassuolo al prove a rispuindi ma al mostre di no rivâi, intant che l’Udin al fâs zirâ la bale miôr, cun dut che nol rive pardabon a conclusions pardabon pericolosis. Al rive il rigôr, lu tire Totò, ma la çope maladete i fâs mandâ il balon fûr bersai e la pussibilitât di sierâ la partide e va sù pai stecs.
Nol sucêt nuie altri tal prin timp e nol è alc e ce nancje il secont timp, che al va indenant cence padins ni emozions, fale che tal câs di un rigôr di Floccari che al cjape il pâl (benedete che çope tal dischet…). La ocasion pierdude e il timp che al passe a dan un tic di energjie in plui al Sassuolo che al cîr di sburtâ indenant, ma la situazion no cambie, no dome pe inconsistence ofensive dai emilians e par une cierte atenzion garantide de difese dal Udin ma ancje par vie che une biele cumbinazion tra Badu e Muriel, jentrâts al puest di Pinzi e Di Natale, no si siere inte maniere juste e cussì si sfante un altri viaç la pussibilitât di sierâ la partide cuntun dopli vantaç.
L’incuintri al finìs un a zero. Cumò l’Udin al varà il so ce fâ cul Inter. Sperìn che e ledi compagn che in Cope Italie.
fur_Latn fur_Latn fur_Latn fur_Latn fur_Latn